Diari Oficial de la Generalitat Valenciana


Sumari del DOGV 1009, del 20-02-1989 (1989/813154)

DECRET 13/1989, de 13 de febrer, del Consell de la Generalitat Valenciana, sobre comercialització i venda de pa.
----------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1989/02/13/13/dof/vci/html**

### Dades del document

Número de DOGV
:   1009

Data del DOGV
:   20-02-1989

Secció del DOGV
:   DISPOSICIONS GENERALS

Número del document
:   1989/813154


Data del document
:   13-02-1989

Organisme emissor
:   Conselleria de Sanitat i Consum

Tipus de document
:   Decret

Anàlisi jurídica

Decret 13/1989, de 13 de febrer, del Consell de la Generalitat Valenciana, sobre comercialització i venda de pa.  
El règim de comercialització i venda de pa i productes de fleca vigent en l'actualitat a la Comunitat Valenciana va ser establert pels Decrets 84/1984, de 30 de juliol i 64/1985, de 13 de maig, ambdós del Consell de la Generalitat Valenciana.  
Ambdós Decrets foren elaborats en virtut de les competències exclusives que en matèria de comerç interior, i defensa del consumidor i usuari, atorga l'article 34.1.5 de l?Estatut d'Autonomia a la Generalitat Valenciana, tot tenint en compte les peculiaritats pròpies de l'activitat en la Comunitat Valenciana. Els esmentats Decrets configuraren, en una adequada articulació amb les disposicions estatals, el marc de referència dins del qual el sector havia de trobar solucions a la problemàtica conjuntural en què es trobava immers.  
Des d'aleshores, els canvis ocorreguts tant en l'oferta com en la demanda d'aquests articles, desencadenats pel transcurs del temps en una societat en evolució contínua, aconsellen plantejar-se la revisió i la readaptació de les regles a les condicions presents, i més encara amb la publicació de la Llei de la Generalitat Valenciana 8/1986, de 29 de desembre, d'ordenament del comerç i superfícies comercials, a què haurà de subjectar-se el funcionament dels establiments comercials i la Llei 2/1987, de 9 d'abril, de l?Estatut de Consumidors i Usuaris de la Comunitat Valenciana.  
Alhora, la recent liberalització produïda en els preus del pa comú ha sancionat la progressiva modificació dels costums alimentaris dels consumidors, amb la pèrdua paral·lela de l?interés del pa com a aliment estratègic fins a la consideració actual com un element més dels que integren la dieta.  
La regulació administrativa dels preus del pa comportava la reglamentació d'alguns aspectes referents a les condicions de venda que ara cal revisar des de la nova situació.  
En virtut del que hem exposat, a proposta conjunta dels Consellers d?Indústria, Comerç i Turisme i de Sanitat i Consum i amb la deliberació prèvia del Consell de la Generalitat Valenciana, en sessió mantinguda el dia 13 de febrer de 1989,  
DECRETE:  
CAPITOL I   
Disposicions generals  
Article primer  
El règim de distribució i comercialització del pa i dels productes de fleca, a l?àmbit de la Comunitat Valenciana, serà el que estableixen aquest Decret i les normes reguladores de la qualitat i de les condicions higiènico- sanitàries per a la seua elaboració i venda.  
A efectes del present Decret, s'entendrà per productes de fleca aquells que siguen elaborats amb massa de pa i els de pastisseria ordinària.  
CAPITOL II   
Establiments de venda de pa i productes de fleca  
Article segon  
Tindran la consideració d'establiments de venda de pa i productes de fleca tots aquells que se'n dediquen a la venda, en siguen fabricants o no, i que reunesquen les condicions que estableix la Reglamentació Tècnico- Sanitària per a l?elaboració, circulació i comerç del pa i pans especials, aprovada per Reial Decret 1137/1984, de 28 de març, i les que estableix el present Decret.  
A l?efecte del que disposa el present Decret, els establiments de venda de pa i productes de fleca es classifiquen en establiments especialistes i establiments polivalents.  
Article tercer  
Els establiments especialistes són aquells que es dediquen exclusivament a la venda de pa i productes de fleca.  
Aquests establiments només podran comptabilitzar la venda de pa i productes de fleca amb els propis de les activitats de pastisseria, confiteria, rebosteria i afins. La venda d'aquests productes se sotmetrà al que disposen les corresponents reglamentacions tècnico- sanitàries i a la resta de la normativa vigent aplicable.  
Article quart  
Es consideren establiments polivalents, a l?efecte d'aquest Decret, aquells establiments del ram de l'alimentació que compaginen o complementen la venda de diferents productes alimentaris i afins amb la del pa i productes de fleca.  
Article cinqué  
Les expressions Forn, Forn de pa o «Panadería», i els seus equivalents en castellà, solament podran ser utilitzades, en els rètols d'identificació exterior de l'establiment pels comerços especialistes que siguen fabricants de pa i dels productes de fleca que tinguen el despatx de venda de pa annex al local de fabricació.  
Article sisé  
Per a l?obertura d'establiments comercials de venda de pa i productes de fleca, qualsevol que siga la seua modalitat i règim de venda, serà requisit necessari la inscripció prèvia al Registre General de Comerciants i de Comerç, de conformitat amb el que disposen el Decret 77/1987, de 25 de maig, del Consell de la Generalitat Valenciana i l?Ordre de 24 de juliol de 1987, de la Conselleria d'Indústria, Comerç i Turisme.  
CAPITOL III   
Règim de venda  
Article seté  
La venda al públic de pa, i productes de fleca no envasats podrà efectuar-se sempre que es complesquen les condicions següents:  
a) Que l'exposició per a la venda de pa i productes de fleca es realitze en prestatges, estants o vitrines construïdes amb materials adequats i que reunesquen les condicions previstes en la Reglamentació Tècnico- Sanitària, dedicades exclusivament a aquesta finalitat.  
b) Que els articles a la venda no siguen directament accessibles al públic, a fi d'evitar-ne la manipulació per persones distintes del venedor.  
c) Que hi haja una persona dedicada especialment a expendre els articles al públic.  
d) Que el venedor els lliure al client embolicats amb un paper o bossa de material aïllant, degudament autoritzats per a usos alimentaris. En aquest sentit, la manipulació dels aliments caldrà fer-se segons la forma i els instruments adequats, a fi de garantir la total asèpsia de l'operació.  
Article vuité  
El pa i els productes de fleca hauran d'exposar-se per a la venda obligatòriament envasats, de forma que configuren unitats de venda, quan siguen comercialitzats en règim d'autoservei o quan no es reunesca alguna de les condicions exigides al respecte en l'articulat del present Decret.  
Article nové  
U. Tots els establiments dedicats a la venda de pa i productes de fleca, qualsevol que en siga el règim de venda, disposaran de:  
a) Un cartell informatiu, en un lloc visible al públic, que contindrà la identificació del fabricant, la denominació de les distintes varietats, ja siga per format o composició, el seu pes i preu per unitats de venda, així com els ingredients expressats en ordre de proporció decreixent.  
Aquest cartell haurà de ser complementat per rètols independents, que identificaran de manera individual, cada una de les varietats de pa i productes de fleca que es troben en exposició a l?establiment, i també caldrà que hi incloga com a mínim la denominació i el preu de venda.  
b) Una balança per a la comprovació del pes dels productes, a instància del consumidor.  
c) Fulls de reclamacions, segons el model oficial que preveu l'annex del present Decret.  
Dos. No obstant el que disposa l'apartat anterior, en aquells establiments on s'expenguen el pa i els productes de fleca degudament envasats, no serà preceptiva la col·locació del cartell informatiu relatiu a la, identificació del fabricant, la denominació, el pes, els preus i els ingredients de les distintes varietats.  
Article deu  
Tots aquells establiments que, de conformitat amb el que disposa el present Decret, venguen el pa i els productes de fleca sense envasar hauran de disposar, a banda de les dependències complementàries, d'una superfície dedicada a la venda dels productes citats a l'article tercer de vint metres quadrats com a mínim, amb una altura de sostre mínima de dos metres setanta centímetres. Les condicions i característiques dels locals seran les establertes per la Reglamentació Tècnico- Sanitària aplicable.  
Article onze  
L?envasament, l'etiquetatge i la retolació del pa i els productes de fleca, així com les seues condicions de transport i distribució, s'ajustaran al que estableix la legislació estatal vigent sobre aquesta matèria.  
CAPITOL IV   
Infraccions i sancions  
Article dotze  
Les infraccions referents al que estableix el present Decret seran sancionades, pel que fa a l?exercici de l'activitat comercial, segons que disposa la Llei de la Generalitat Valenciana 8/1986, de 29 de desembre, d'ordenació del comerç i superfícies comercials, i pel que fa a matèria de defensa dels consumidors i usuaris, segons que què disposa la Llei de la Generalitat Valenciana 2/1987, de 9 d'abril, d'Estatut de Consumidors i Usuaris de la Comunitat Valenciana, i la resta de la normativa vigent.  
DISPOSICIONS ADDICIONALS  
Primera  
En aquells nuclis aïllats de població on no hi haja establiments especialistes de venda de pa, no seran d'aplicació les dimensions mínimes exigides a l'article deu del present Decret per a la venda de pa sense envasar, no obstant això, caldrà observar-hi les condicions a), b) i d) previstes a l'article seté.  
Segona  
En aquells nuclis aïllats de població inferior a 1.000 habitants, els establiments especialistes no estaran subjectes a la limitació prevista al paràgraf segon de l?article tercer del present Decret, i podran comptabilitzar la seua activitat amb la venda d'altres productes, sempre que s'exposen degudament separats del pa i dels productes de fleca.  
Tercera  
La legislació estatal tindrà caràcter supletori respecte al que disposa aquest Decret.  
DISPOSICIO TRANSITORIA  
Aquells establiments especialistes l'obertura al públic dels quals fou autoritzada abans del 23 d'agost de 1984, podran continuar exercint la seua activitat encara que no complesquen els requisits de dimensió que estableix l'article deu d'aquest Decret.  
DISPOSICIO DEROGATORIA  
Queden derogats el Decret 84/1984, de 30 de juliol, i el Decret 64/1985, de 13 de maig, del Consell de la Generalitat Valenciana.  
DISPOSICIONS FINALS  
Primera  
Les Ordenances reguladores que aproven les Corporacions Locals sobre la comercialització i la venda de pa hauran d'ajustar-se al present Decret. Aquest té caràcter supletori per a tots aquells aspectes que, si fa al cas, no contemplen les Ordenances Municipals.  
Els Ajuntaments que tinguen Ordenances reguladores, sobre les matèries contingudes al present Decret, hauran d'adaptar-les a aquest en un termini de sis mesos, a partir de la data de la publicació.  
Segona  
Els Consellers d'Indústria, Comerç i Turisme i de Sanitat i Consum queden autoritzats per dictar en l'àmbit de les seues respectives competències les normes necessàries per al desplegament i l'execució d'aquest Decret.  
Tercera  
Aquest Decret entrarà en vigor el mateix dia de la publicació al Diari Oficial de la Generalitat Valenciana.  
València, 13 de febrer de 1989.  
El President de la Generalitat,   
JOAN LERMA I BLASCO  
El Conseller d?Indústria, Comerç i Turisme,  
ANDRES GARCIA RECHE  
El Conseller de Sanitat i Consum,   
JOAQUIN COLOMER SALA  
Veura imatge


Còpia Permalink ELI